„E, Gyuri drága!”

Icsán Pityu tanított engem otthon, a házában is. Felvettem magnóra,

de sehol az égadta világon nem találom a kazettát, szerintem

leadtam a Zenetudományi Intézetben. Úgy gondoltam, hogy nem a

táncházban kell ellesnem a dolgokat, hanem otthon, nála. Szépen

lassan elmagyarázza, hogy melyik vonást hogyan kell húzni, mikor

milyen akkordot kell fogni –, s mindezt nyugodt körülmények között.

Nem egészen így ment. Alapvető dolog, hogy a dallamot ismerni

kell úgy, hogy el is tudjad dúdolni, vagy fütyülni. Ha ez megvan,

akkor már tied a nóta, innen már „csak” az akkordmenet a kérdés,

és természetesen a vonás.

Úgy mérik, hogy ki a jó kontrás, hogy milyen a jobb keze, hiszen

azzal adja a ritmust. Ha valaki e mellé még jó akkordokat is fog, és

nem a „fellegekbe’ fogja a hangokat”, az már valaki. Icsán Pityu egy

ilyen kontrás volt, sokan dicsérték, nem véletlenül, bármit lekísért.

Szóval, náluk otthon, az asztalnál dúdolta a dallamokat, kontrán

kísérte magát és mutatta, lessem el a dolgokat. Fogott egy „A”

akkordot, és mutatja.

– E, Gyuri drága!

Láttam, hogy „A” akkordot mutat, de „E”-t mond, félve jeleztem

neki, hogy az „A” és nem „E”. De ő csak folytatta, hogy:

– E, e, e... drága Gyuri!

Rájöttem, nincs itt semmiféle szolfézs óra, csak mutatja, hogy itt

van, nézd, vagy lelesem, vagy nem tanulok meg kontrázni soha. Ez

az ősi módszer nagyon jól működik, ez a leggyorsabb tanulás, aki

akarja, kipróbálhatja.